
Da li je dopušteno razgovaranje za vrijeme obavljanja fiziološke potrebe?


* 
* 
* 
* 
* 
* 
* 

 
Da li je dopušteno razgovaranje za vrijeme obavljanja fiziološke potrebe?

Većina islamskih učenjaka smatra da to nije dopušteno. To dokazuju hadisom koji su zabilježili Ebu Davud, Ahmed i Ibn Hibban preko Ebu Seida Hudrija u kojem stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Allah prezire ljude koji obavljaju prirodnu potrebu pokazujući jedni drugima stidna mjesta i razgovarajući međusobno.”* Navedeni ***[hadis](https://pitajucene.com/search/Hadis/questions/ "Pretraži pitanja o hadisima")*** jasno ukazuje da je pričanje za vrijeme obavljanja fiziološke potrebe zabranjeno, ali hadiski eksperti nisu jednoglasni u mišljenju da li je navedeni hadis autentičan: jedni su ga prihvatili, a drugi odbacili. (Vidjeti *Es-Sunenul-kubra*, 1/162, *El-Medžmu*, 2/103, *Hulasatul-ahkam*, 1/159, *Es-Sejlul-džerrar*, 1/68, *Avnul-Mabud*, 1/19, *Es-Silsiletud-daifa*, 11/59, *Es-Silsiletus-sahiha*, 7/321.)


Šejh Albani pred smrt je revidirao stav kada je riječ o autentičnosti predanja: rekao je da je ispravno. Imam Muslim zabilježio je da je Ibn Omer, radijallahu anhu, pripovijedao: “Neki je čovjek prošao pored Poslanika, ﷺ, dok je obavljao malu fiziološku potrebu i nazvao mu selam, a Allahov Poslanik, ﷺ, mu nije otpozdravio.” U drugoj verziji stoji: “…Allahov Poslanik, ﷺ, nije mu otpozdravio dok se nije abdestio, a potom je rekao: *’**Ne volim spominjati Allaha osim kada sam pod abdestom.’*” (Ebu Davud, Ahmed i Ibn Hibban, sa ispravnim lancem prenosilaca.)


U Ebu Džehmovoj verziji koju je zabilježio Muslim stoji: “…pa je Poslanik, ﷺ, prišao nekom zidu, uzeo tejemmum i odgovorio na selam.” Ovaj hadis nije jasan argument da je pričanje za vrijeme obavljanja fiziološke potrebe zabranjeno. Poslanik, ﷺ, nije odgovorio na selam zato što je riječ *Es-Selam* – Allahovo ***[ime](https://pitajucene.com/search/ime/questions/ "Pretraži pitanja o imenima")***, i on ga nije volio izustiti bez abdesta, ne zbog toga što je zabranjeno pričati u tome stanju. Da navedeno Ebu Seidovo predanje nisu odbacili neki hadiski stručnjaci, ono bi bilo najjasniji argument o tom pitanju. Ipak, autoriteti četiri pravne škole smatraju da je pričanje za vrijeme obavljanja fiziološke potrebe zabranjeno, a to je, svakako, bolje i preče. (Vidjeti: *El-Mugni*, 1/190, *El-Medžmu*, 2/103, *El-Kavaninul-fikhijja*, str. 35, i *Hašijetu Ibni Abidine*, 1/612.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


